કાન્તાબહેને પાછળ જોયું. અરે, આ તો એ જ બહેન, જેમની સાથે વાત કરવાની એમનેય સહજ ઈચ્છા થઈ આવી હતી. અન્ય બહેનો કરતાં એ કાંઈક જુદાં તરી આવતાં હતાં. ખાદી તો ખરી જ, તે ઉપરાંત સૌમ્ય, શાંત વ્યક્તિત્વ અને નામ તદ્દન અવનવું, એટલે તુરત મોઢે ચઢી ગયેલું. ‘હા, કેમ ? તમે હરવિલાસબહેન ને !’ – કાન્તાબહેન અને હરવિલાસબહેનનો આ સૌથી પહેલો પરિચય હતો. બંનેને તેથી ઘણી ખુશી થઈ, મળ્યાનો અપાર આનંદ થયો. વાતચીતથી જાણ્યું કે કાન્તાબહેન લેમિંગ્ટન રોડ ઉપર ભગિની સમાજની નોકરી-ધંધો કરતી, ઘરબાર વિનાની વ્યાવસાયિક બહેનોની હૉસ્ટેલમાં રહે અને હરવિલાસબહેનનું ઘર ત્યાંથી માત્ર પાંચ મિનિટના અંતરે. બંને કર્વે યુનિવર્સિટીની સવારની કૉલેજમાં ભણે તથા દિવસે બંને હાઈસ્કૂલમાં ભણાવે.